Uz 14.05.2019. Nr.142.9/6-131-13/19

**Latvijas Republikas Saeimas Aizsardzības, iekšlietu un korupcijas novēršanas komisijai**

*Par valsts nekustamo īpašumu pārvaldīšanu*

Atsaucoties uz Latvijas Republikas Saeimas Aizsardzības, iekšlietu un korupcijas novēršanas komisijas 2019.gada 14.maija vēstulē Nr.142.9/6-131-13/19 izteikto aicinājumu aktualizēt jautājumu saistībā ar valsts nekustamo īpašumu pārvaldīšanas un apsaimniekošanas virzību Ministru kabinetā, iesniedzam sekojošu informāciju.

Lai optimizētu valsts nekustamo īpašumu pārvaldīšanu un apsaimniekošanu, veicot to pārvaldīšanas centralizāciju, Ministru kabinets 2006.gada 9.maijā ar rīkojumu Nr.319 apstiprināja politikas plānošanas dokumentu “Valsts nekustamā īpašuma vienotas pārvaldīšanas un apsaimniekošanas koncepcija” (turpmāk – Koncepcija). To īstenojot, ar Ministru kabineta 2006.gada 9.maija rīkojumu Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju” (turpmāk – MKR 319) ministrijām un citām valsts pārvaldes iestādēm tika noteikts pienākums patstāvīgi risināt to lietošanā, valdījumā esošo nekustamo īpašumu struktūras optimizēšanu un to rīcībā esošos valsts nekustamos īpašumus pakāpeniski nodot Finanšu ministrijas valdījumā un valsts akciju sabiedrības “Valsts nekustamie īpašumi” pārvaldīšanā, vienlaikus atsevišķos gadījumos, kur to iespējams veikt efektīvāk nozares ietvaros, saglabājot to pārvaldīšanu arī pēc nozaru principa – valsts nekustamos īpašumus nododot citu specializēto kapitālsabiedrību vai valsts pārvaldes iestāžu pārvaldīšanā.

Saskaņā ar Ministru kabineta 2014.gada 2.decembra noteikumu Nr.737 “Attīstības plānošanas dokumentu izstrādes un ietekmes izvērtēšanas noteikumi” 63.punktu Koncepcija ir īstenojama līdz 2020.gada 31.decembrim. Atbilstoši MKR 319 9.punktā noteiktajam Finanšu ministrija katru gadu iesniedz Ministru kabinetam informatīvo ziņojumu par Koncepcijas īstenošanas, t.sk. MKR 319 noteikto uzdevumu, izpildes gaitu. Savukārt 2015.gada 14.jūlijā Ministru kabineta sēdē tika izskatīts Finanšu ministrijas sagatavotais informatīvais ziņojums “Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai”, kurā veikts Koncepcijas izpildes starpposma novērtējums, kā arī sniegti priekšlikumi turpmākai valsts nekustamo īpašumu pārvaldīšanas centralizācijai, sakārtošanai un attīstībai (prot. Nr.34 43.§). Visi informatīvie ziņojumi ir publicēti Politikas plānošanas dokumentu datubāzē (polsis.mk.gov.lv).

Saskaņā ar valsts budžeta plānošanas pamatprincipiem jautājumi par nepieciešamo finansējumu konkrētu valsts nekustamo īpašumu uzturēšanai, atjaunošanai, kā arī valsts nekustamo īpašumu attīstības projektu īstenošanai ir skatāmi Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām likumprojekta par vidējā termiņa budžeta ietvaru un kārtējā gada valsts budžeta likumprojekta sagatavošanas un izskatīšanas procesā atbilstoši valsts budžeta finansiālajām iespējām. Par attiecīga jautājuma virzību Ministru kabinetā ir atbildīga ministrija vai cita centrālās valsts pārvaldes iestāde (turpmāk – valsts pārvaldes iestāde), kuras vajadzībām attiecīgo attīstības projektu plānots īstenot.

Veicot Koncepcijā paredzēto valsts nekustamo īpašumu pārvaldīšanas centralizāciju un atbilstoši MKR 319 noteiktajam pārņemot nekustamos īpašumus Finanšu ministrijas valdījumā un valsts akciju sabiedrības “Valsts nekustamie īpašumi” pārvaldīšanā, lielākoties piemērots pagaidu risinājums un ar valsts pārvaldes iestādēm noslēgti valsts nekustamo īpašumu apsaimniekošanas un lietošanas līgumi, kas paredz pienākumu telpu lietotājiem, t.i., minētajām iestādēm, veikt valsts nekustamo īpašumu apsaimniekošanu un uzturēšanu, tādejādi radot priekšstatu tikai par formālu valsts nekustamo īpašumu pārņemšanas procesu. Lai atbilstoši Koncepcijā noteiktajam risinātu jautājumu par valsts pārvaldes iestāžu pāreju uz nomas maksas attiecībām, Finanšu ministrija sagatavoja informatīvo ziņojumu “Par problēmām valsts institūciju lietošanā un apsaimniekošanā nodoto nekustamo īpašumu pārvaldīšanas jomā”[[1]](#footnote-1). Minētais informatīvais ziņojums tika atsaukts tālākai virzībai, jo atbilstoši Ministru kabineta 2018.gada 12.marta rīkojuma Nr.101 “Par likumprojekta “Par vidēja termiņa budžeta ietvaru 2019., 2020. un 2021.gadam” un likumprojekta “Par valsts budžetu 2019.gadam” sagatavošanas grafiku” 2.4.apakšpunktā noteiktajam, nodrošinot pastāvīgu un sistemātisku valsts budžeta izdevumu pārskatīšanu, saskaņā ar Valsts pārvaldes reformu plānā[[2]](#footnote-2) noteiktajiem virzieniem tika noteikts uzdevums izvērtēt valsts pārvaldes iestāžu vajadzībām izmantotos nekustamos īpašumus (administratīvās ēkas) un to apsaimniekošanas izdevumus un sagatavot priekšlikumus turpmākajai rīcībai (2018.gadā izvērtējot nekustamos īpašumus Rīgā).

Attiecīgi 2019.gada 5.februārī Ministru kabineta sēdē tika izskatīts Finanšu ministrijas sagatavotais informatīvais ziņojums “Par valsts budžeta izdevumu pārskatīšanas 2019., 2020. un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2019., 2020. un 2021.gadam” un likumprojekta “Par valsts budžetu 2019.gadam” izstrādes procesā” un turpmākai rīcībai noteikts uzdevums valsts akciju sabiedrībai “Valsts nekustamie īpašumi” izstrādāt un līdz 2019.gada 1.jūlijam iesniegt izskatīšanai Ministru kabinetā priekšlikumus par atsevišķu valsts iestāžu biroju telpu uzlabošanu, modernizēšanu un optimizāciju, izvērtējot esošo valsts vai valsts kapitālsabiedrību īpašumā esošo ēku pārbūves vai jaunbūves īstenošanu, atbilstoši informatīvajā ziņojumā ietvertajiem secinājumiem, kā arī atsevišķu valsts iestāžu, kuras šobrīd nomā biroja telpas no privātā iznomātāja, pārcelšanu uz valsts vai valsts kapitālsabiedrību īpašumā esošajiem nekustamajiem īpašumiem, piedāvājot konkurētspējīgas telpas un ilgtermiņā samazinot vidējos nomas izdevumus (prot. Nr.5 33.§ 31., 32.punkts).

Ministru prezidents A. K. Kariņš

Iesniedzējs:

Finanšu ministra vietā –

Ministru prezidents A. K. Kariņš

Bērziņa 67083947

1. Izsludināts Valsts sekretāru 2014.gada 25.septembra sanāksmē (prot. Nr.37 7.§, VSS‑871) un attiecīgi izskatīts Valsts sekretāru 2016.gada 6.oktobra sanāksmē (prot. Nr.39, 27.§, TA-2004). [↑](#footnote-ref-1)
2. Apstiprināts ar Ministru kabineta 2017.gada 24.novembra rīkojumu Nr.701 “Par Valsts pārvaldes reformu plānu 2020”. [↑](#footnote-ref-2)